HIERDIE boek MOET gelees word! | Die Skryfbesigheid
HIERDIE boek MOET gelees word!
Die Skryfbesigheid ♦ April 19, 2012 ♦ 1 Kommentaar
"Tussen middernag en dagbreek" 'n roman deur Japie Bogaards
Sinopsis geskryf deur Dr. Riana Scheepers
'n Onthutsende verhaal oor die skadulewe van dwelms en geweld in die Suid-Afrika van hier en nou. Dit is 'n verhaal met twee sentrale karakters en storielyne wat in 'n skokkende klimaks op mekaar inbuig.
Marco Verkerk, die seun van Nederlandse immigrante, word (in die 60-jare) as buitestander groot in die plattelandse dorpie Heilbron. Hulle word nie net geminag as "buitelanders" nie, maar ook omdat arm is, en polities liberaal. Reeds vroeg in sy lewe kry Marco met die onmenslikheid van apartheid te doen wat 'n diep letsel op sy gemoed laat. Later word hy 'n dwelmslaaf, word nege keer opgeneem in rehab, maar val telkens weer terug, ten spyte van die ondersteuning van Lisa, sy vrou, sy tweeling en skoonfamilie. Want in sy lewe was daar ook Jo-Marié, die vrou wat hy ontmoet as hy na sy eerste mislukte studiejaar na Europa gaan. Jo-Marié is sy alter ego, dwelmslaaf soos hy. Hulle het 'n fatale verhouding waarin sy uiteindelik sterf a.g.v. van OD, drie maande swanger met sy kind, omdat dwelms haar groter liefde is.
Lisa maak 'n egskeiding aanhangig terwyl Marco nog in rehabilitasie is en gaan woon saam met die tweeling by haar ouers op die plaas Goedgevonden in die Waterberge.
Marco, wat reeds 'n kopskuif gemaak het, reis een nag na Goedgevonden om sake finaal met Lisa op te klaar.
Hottie, wat as hawelose kind grootgeword het, kom na 12 jaar uit die tronk vir sy aandeel in 'n gewapende roof. Hottie het 'n pynlike geskiedenis van diskriminasie en onreg teen hom; boonop word sy lieflingskind, Gretha, doodgeskiet in 'n township- skermutseling met die Weermag. Hottie is skaars uit die tronk voor hy weer met Sam te doen kry. Sam, die moordenaar wat sy beskermengel in die tronk was, het die doodstraf gekry het ná die moord op 'n plaasboer en sy vrou, maar is op parool vrygelaat. Wraak en haat is die adrenalien waarop Sam leef, nadat sy pa (en hy) onmenslik wreed aangerand en verneder word deur die plaasboer en sy seun – wat hy later vermoor.
Die teiken waarop Sam nou fokus, is die afgetrede regter (Lisa se pa) wat hom ter dood veroordeel het. Hy neem Hottie op sleeptou saam. Ook hulle is op pad na Goedgevonden.
Die nag van moord en geweld op Goedgevonden is ook 'n nag van katarsis – vir Marco én Hottie.
Posted in: Skrywers ♦ Uncategorized
Tagged: apartheid,atmosfeer,debuut,dialoog,dood,dwelms,geweld,karakterisering,kreatiewe vryheid,LAPA,moord,plaasmoord,plot,prosa,publiseer,rehabilitasie,roman,ruimte,sielkundige riller,Skryf,spanningsverhale,storielyn,tema,verslaaf,Vol krupsies wees,Waterberge